Foto: Index



KROZ četiri do najviše šest mjeseci Zagreb i šira okolica dobit će novu radijsku postaju. Na frekvenciji 102,5 megaherca s emitiranjem kreće Yammat FM.



Radi se o projektu kojeg su zajedno s producentom Alenom Balenom pokrenuli Siniša Švec i Milan Peh, udarni dvojac Radija 101 iz njegovih najboljih dana. U razgovoru za Index Balen, Švec i Peh najavljuju "radio kakav je Zagrebu već dugo vremena potreban".



"Presretni smo, ovo je nadrealan trenutak. Puno puta sam u životu znao što reći, ali danas ne znam. Radit ćemo ono što znamo i sretni smo zbog toga. Yammat FM će biti radio koji će biti moderan, koji će ponuditi nešto više od pukog veselja i repetitivne glazbene kulise", izjavio je Balen za Index neposredno nakon što je doznao da su od Agencije za elektroničke medije dobili 14-godišnju koncesiju.



Za frekvenciju 102,5 prijavljeno osam projekata



Švec, Peh i Balen nisu bili jedini koji su aplicirali na koncesiju nad frekvencijom 102,5. Agencija za elektroničke medije (AEM) birala je između ukupno osam prezentiranih projekata, među kojima je bio i onaj njemačkog vlasnika Stojedinice Thomasa Alexandera Thimmea, koji je u Zagrebu želio još jednu radio postaju.



Prijavljeni na natječaj bili su i projekti Radio Like Martina Milinkovića, još jednog bivšeg člana redakcije Stojedinice, Zagrebački FM i Express radio, koji zaleđe imaju u grupaciji Mega produkcija koja drži Antenu Zagreb i Narodni radio, zatim Metropolis studio Stjepana Tomića, te projekti udruga Kulturosfera i Udruga za medijski pluralizam 808. Najbolji projekt, prema odabiru AEM-a, bio je onaj kojeg su prezentirali Balen, Švec i Peh.



"Bit ćemo slični Stojedinici iz najboljih dana"



"Svi smo mi više-manje djeca Radija 101 iz njegovih najboljih dana i ne vidim razloga zašto ne nastaviti njegovati nešto što je dobro i što je u ovom gradu bilo prepoznato cijeli niz godina. Bit će to spoj iskustva, mladosti, talenta, ludosti... Radit ćemo radio na kojem će se poći pričati, ljudi će se moći javiti u eter", kazao nam je Balent kada smo ga upitali u kojoj će se mjeri Yammat FM naslanjati na tradiciju Stojedinice.



Iako nam okosnicu programske sheme Yammata nije želio otkriti, Peh kaže da novi zagrebački radio neće biti tek preslika Stojedinice iz njenih najboljih dana.



"Isto je to što će na ovom radiju raditi neki ljudi koji su radili i na Radiju 101. Ali u mnogim će stvarima Yammat biti sasvim drugačiji. Bit ćemo slični kao Stojedinica iz njenih najboljih dana u smislu da ćemo se baviti temama koje su važne za ovo društvo, za državu u cjelini i za naše slušatelje. Nećemo samo površno pratiti zbivanja, bavit ćemo se istraživačkim novinarstvom, otkrivati nove stvari i u glazbi. Glazba nam je vrlo važna: kao što je Stojedinica tu bila pionir, otkrivala slušateljima nove stvari, tako ćemo i mi nastojati ići tim putem", kaže nam Peh.



"Ne želimo samo zabavljati ljude, želimo im širiti vidike"



U solo projekt, objašnjava Peh, krenuli su zbog toga što nisu željeli raditi na radio postajama koje svojim slušateljima nude 90 posto mainstream glazbe, serijske informacije i kratke vijesti, a a takve su većina hrvatskih radio stanica. S obzirom da su sklopili partnerstvo s Balenom, ime radija Yammat FM se nametnulo samo od sebe. "Balen ima produkcijsku kuću Yammat već dugo godina, nastao je i bend tog imena. Riječ ništa posebno ne znači, ali to je već brend koji je ljudima ušao u uho", objašnjava Peh.



"Htjeli smo radio koji će biti u službi društva, koji će biti na tragu javnog medija. Ne želimo samo zabavljati ljude, želimo ih i informirati, širiti im vidike, otkrivati im nove stvari, od glazbe do nekakvih zbivanja. Da ne budemo samo džuboks, što je u današnje vrijeme uobičajeno. Trudit ćemo se pokrivati sva područja od društvenog interesa u Hrvatskoj. Ne želimo da se važne teme samo površno dotaknu pa odmah zatim zaborave", kaže Peh.



"Kako će izgledati radio? Seksi i interesantno"



Na pitanje kako će izgledati program radija Yammat FM, Švec odgovara: "Ja bih rekao da će izgledati vrlo seksi i vrlo interesantno". Želja im je bila, kaže Švec, napraviti medij kojeg će se stvarno isplatiti slušati.



"Svi koji prate tu scenu znaju da u radijskom eteru već deset godina nema poštene stvari. Ne želim podcjenjivati kolege, to nije njihova krivica, već krivica vlasnika. Na hrvatskim radijima se nema što slušati i to želimo promijeniti. Ja na radiju imam 30 godina iskustva, praktički sam s drugim kolegama i napravio nekadašnju Stojedinicu. I dalje imamo i znanja i volje i strasti da napravimo nešto što će biti seksi i interesantno", kaže Švec, koji tvrdi da mu se upravo "ispunjava životni san".



Tekst se nastavlja ispod oglasa